Kamerkoor in Endler te sien | Netwerk24
Kamerkoor in Endler te sien
13 Augustus 2018 06:01
Die US se Kamerkoor, onder leiding van Martin Berger, tree later hierdie maand by die Cantemus Internasionale Koorfees in Hongarye op.
Die Kamerkoor van die Universiteit Stellenbosch sal in die Endlersaal te sien wees voor hy na die 12de Cantemus Internasionale Koorfees vertrek.
Die koor, onder leiding van Martin Berger, is genooi om deel te neem aan dié fees in Nyíregyháza, Hongarye, wat van 16 tot 21 Augustus plaasvind.
Die Kamerkoor is in 2014 gestig as ’n integrale deel van die universiteit se musiekdepartement. Lede is musiekstudente en meer gevorderde koorsangers, wat almal streef na uitnemendheid in koorsang.
Die vindingryke program vir hierdie toer sluit in Suid-Afrikaanse komposisies van individue soos Sacks Williams, Franco Prinsloo en Le Roux Marais, asook werke van buitelandse komponiste soos Jake Runestad en Kim André Arnesen.
Die tweede helfte van die program sal grotendeels bestaan uit tradisionele Suid-Afrikaanse musiek, met verwerkings van Michael Barrett en ’n keurspel van tradisionele plaaslike musiek.
Die uitvoering vind plaas in die Endlersaal op Sondag 12 Augustus om 16:30, kort voor die koor se vertrek op 14 Augustus.
Kaartjies is deur Computicket beskikbaar en sal ook by die deur te koop wees.